KIRJALLINEN KYSYMYS E-1206/00 esittäjä(t): Jannis Sakellariou (PSE) komissiolle. Ympäristövaikutusten arviointia ja luontotyyppien suojelua koskevat direktiivit.



Virallinen lehti nro 081 E , 13/03/2001 s. 0020 - 0021



KIRJALLINEN KYSYMYS E-1206/00 esittäjä(t): Jannis Sakellariou (PSE) komissiolle (14. huhtikuuta 2000) Aihe: Ympäristövaikutusten arviointia ja luontotyyppien suojelua koskevat direktiivit Baijerin virallisessa lehdessä (Bayrisches Gesetz- und Ordnungsblatt) esitetään, että ympäristövaikutusten arvioinnista annetun direktiivin 85/337/ETY(1) siirtäminen osaksi kansallista lainsäädäntöä tapahtuu kaivauksia koskevan lain avulla (Bayrisches Abgrabungsgesetz), jonka 8 artiklan mukaan kaivaukset ovat sallittuja kansallispuistoissa ja luonnonsuojelualueilla. 1. Onko maanpinnan lähellä sijaitsevien mineraalien kaivamista kansallispuistoissa ja luonnonsuojelualueilla koskeva määräys yhdenmukainen ympäristövaikutusten arvioinnista annetun direktiivin tai luontotyyppien suojelusta annetun direktiivin 92/43/ETY(2) kanssa? Baijerin ympäristöministeri on sallinut luonnon ja maiseman mukaista rakentamista sekä rakennussuunnittelua koskevia määräyksiä käsittelevässä kirjoituksessa (s. 13, kuva 7, luettelot II ja III) rakentamisen lain mukaan suojelun piiriin kuuluvilla alueilla, jos ryhdytään vastaaviin korvaaviin toimiin. 2. Onko luonnontilaisten ja lähes luonnontilaisten jokiosuuksien tuhoaminen, rakentaminen ranta-alueille, vanhoihin pensaikkomaisemiin ja runsaslajisiin metsiin luontotyyppien suojelusta annetun direktiivin mukaista? (1) EYVL L 175, 5.7.1985, s. 40. (2) EYVL L 206, 22.7.1992, s. 7. Margot Wallströmin komission puolesta antama vastaus (5. kesäkuuta 2000) Komissio toteaa, että sillä ei ole käytettävissään mainittua lainsäädäntöä eikä parlamentin jäsenen mainitsemaa asiakirjaa. Molempien kysymysten osalta on syytä korostaa, ettei tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetussa neuvoston direktiivissä 85/337/ETY eikä luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetussa neuvoston direktiivissä 92/43/ETY kummassakaan säännönmukaisesti kielletä kivennäisraaka-aineiden kaivuuta kansallisessa lainsäädännössä suojelualueiksi luokitelluilla alueilla. Jos taas asia kuuluu direktiivin 85/337/ETY soveltamisalaan, direktiivissä asetetaan erityisiä vaatimuksia, kuten vaatimukset suorittaa ympäristövaikutusten arviointi ja kuulla asukkaita. Mikäli hanke vaikuttaisi alueisiin erityisen paljon, sen todennäköiset ympäristövaikutukset olisi yksilöitävä ja arvioitava, ja nämä tulokset olisi otettava päätöksenteossa asianmukaisesti huomioon. Direktiivin 92/43/ETY osalta on syytä todeta, että sitä sovelletaan erityisesti Natura 2000 -verkkoon kuuluviin alueisiin. Jos hanke vaikuttaa tällaiseen alueeseen, se on arvioitava tapauskohtaisesti direktiivin 92/43/ETY ja erityisesti sen 6 artiklassa esitettyjen vaatimusten (hankkeen vaikutuksista alueeseen tehtävä arviointi ja vaihtoehtoisten ratkaisujen puuttuminen) noudattamiseksi. Natura 2000 -alueita, joilla suojellaan direktiivin liitteessä I määriteltyjä luontotyyppejä, pitäisi olla riittävästi. Parlamentin jäsenen mainitseman asiakirjan osalta on huomattava, että säännökset, jossa annetaan Natura 2000 -alueilla haetuille kaivuluville vain se ehto, että niiden yhteydessä suoritetaan korvaavia toimenpiteitä, eivät tunnu olevan sopusoinnussa 6 artiklan tiukkojen säännösten kanssa. Komissiolla ei näin ollen ole mahdollisuutta kommentoida yksityiskohtaisesti parlamentin jäsenen esittämiä kysymyksiä. Komissio pyytää kysyjää toimittamaan tarvittavat tiedot.